Hui ha quedat constituïda la Corporació Municipal 2023-2027 i investit alcalde el socialista Darío Moreno Lerga
17 de juny 2023

![](/media/i3pg1e0v/img_4283_c.jpg?width=850&height=566.6666666666666)

Hui, dissabte 17 de juny, ha quedat constituïda la nova Corporació Municipal que formarà el ple municipal fins a 2027 i ha sigut investit alcalde de Sagunt el socialista Darío Moreno Lerga, en haver sigut el candidat de la llista més votada amb dotze regidors i regidores, que són els que han votat favorablement la seua candidatura a l'Alcaldia en la sessió plenària d'este matí.

Iniciativa Portenya i Esquerra Unida-Podem s'han abstingut, mentre que el Partit Popular, Vox i Compromís han votat en contra.

La sessió plenària ha començat amb la constitució de la Mesa d'Edat, necessària per a formalitzar el jurament o promesa del càrrec de regidor i formada per l'edil de més edat i el de menys de la Corporació Municipal. En este cas, han sigut Pepe Gil de Compromís i María Rubio del PSPV-PSOE, respectivament.

![](/media/hx5nvnor/img_4205-enfocada_c.jpg?width=850&height=566.6666666666666)

Posteriorment, els 25 edils han procedit a jurar o prometre el seu càrrec. Estos són, per part del Partit Socialista Obrer Espanyol (PSOE), Darío Moreno Lerga, María José Carrera Garriga, Javier Raro Gualda, Nuria Afra Carbó Dolz, Raúl Palmero Plumed, Ana María Quesada Arias, Jorge Vidal Miguel, Natalia Antonino Soria, Francisco Javier Timón Saura, Patricia Sánchez Mínguez, Antonio Iborra Torres i María Rubio Marcos.

Pel Partit Popular (PP), María Isabel Sáez Martínez, Joaquín Catalán Núñez, Eva María Cayuela Medina, Sara Cañada Rus i Antonino Muñoz Ruiz.

Per Iniciativa Porteña (IP), Manuel González Sánchez, Juan Antonio Guillén Juliá i Lidia Sánchez Valls.

Per VOX, Alejandro Vila Polo i José Tomás Serrano Fenollosa.

Per Compromís per Sagunt – Acord per guanyar, Josep Maria Gil Alcamí i Maria Josep Picó Garcés.

I, per Esquerra Unida – Unides Podem (EU-PODEM), Roberto Rovira Puente.

A continuació, Darío Moreno ha presentat la seua candidatura a l'Alcaldia i la resta de caps de llista han declinat fer-lo.

La Corporació Municipal 2023-2027 ha quedat constituïda així: PSOE amb dotze regidors, Partit Popular amb cinc regidors, Iniciativa Portenya amb tres, VOX amb dos, Compromís per Sagunt – Acord per guanyar també amb dos i Esquerra Unida – Unides Podem amb un.

![](/media/uihm0wb2/img_4330_c.jpg?width=850&height=566.6666666666666)

Una vegada designat com a alcalde per a la legislatura 2023-2027 i promés el seu càrrec, segons la fórmula legal, Darío Moreno ha expressat el seu agraïment a tots els partits polítics amb representació en la nova Corporació, als partits que van integrar l'anterior Corporació i l'anterior equip de govern local, PSOE, Compromís i Esquerra Unida per la seua dedicació i treball en la passada legislatura que especialment per la pandèmia va ser complicada, al seu equip d'Alcaldia i a la seua família pel seu suport en tot moment.

També ha enumerat les principals fites de la gestió de la legislatura que ha finalitzat com l'assoliment d'haver aconseguit que la gigafactoria del grup Volkswagen se situe en el nostre municipi, o per exemple que la Universitat de València haja decidit crear una seu a la nostra ciutat.

A més, Darío Moreno ha parlat d'alguns dels pilars que sustentaran el seu pròxim govern, com són la sostenibilitat, la cura del medi ambient o fer de Sagunt una ciutat internacional quant a empreses, cultura, turisme o comerç. També ha comentat la importància que tindrà continuar parlant de violència masclista i LGTBIfòbia, així com d'educació i creixement econòmic treballant juntament amb empreses i sindicats. També ha citat la importància de tindre uns serveis públics forts, com a garantia de la igualtat d'oportunitats, i continuar lluitant per atraure inversions per a la cura i foment del castell de Sagunt i el patrimoni industrial.

L'alcalde de Sagunt ha citat Sèneca per a definir com serà la pròxima legislatura: «**Deia Sèneca que no hi ha vent favorable per al vaixell que no sap el seu destí. Jo crec que nosaltres tenim clar quin és el destí d'este municipi, un municipi que vol continuar creixent, però que no es vol oblidar de ningú, que vol posar a les persones en el centre. I, sota eixe prisma de tindre clara la direcció, ens correspon ara totes les persones que formem part d'este ple trobar els vents favorables per a poder arribar a eixe bon port**».

![](/media/4u0njk0o/img_4309_c.jpg?width=850&height=566.6666666666666)

*   [](http://www.facebook.com/sharer.php?u=https://aytosagunto.es/va/actualitat/hui-ha-quedat-constituida-la-corporacio-municipal-2023-2027-i-investit-alcalde-el-socialista-dario-moreno-lerga/ "Facebook")
*   [](http://twitter.com/share?url=https://aytosagunto.es/va/actualitat/hui-ha-quedat-constituida-la-corporacio-municipal-2023-2027-i-investit-alcalde-el-socialista-dario-moreno-lerga/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/hui-ha-quedat-constituida-la-corporacio-municipal-2023-2027-i-investit-alcalde-el-socialista-dario-moreno-lerga/ "Linked In")
*   [](mailto:?body=https://aytosagunto.es/va/actualitat/hui-ha-quedat-constituida-la-corporacio-municipal-2023-2027-i-investit-alcalde-el-socialista-dario-moreno-lerga/)